Vegna skýrslu leyniþjónustunefndar öldungadeildar Bandaríkjaþings þar sem fjallað er um yfirheyrsluaðferðir bandarísku leyniþjónustunnar yfir grunuðum hryðjuverkamönnum , vill utanríkisráðuneytið taka eftirfarandi fram : Ráðuneytið hefur farið yfir efni 500 bls. útdráttar úr skýrslunni sem gerður var aðgengilegur fyrr í vikunni . Af þeirri skoðun verður ekki ráðið að fjallað sé um Ísland eða millilendingar hér á landi með fanga . Ráðuneytið hefur í framhaldi af þessu farið fram á við bandarísk stjórnvöld að fá aðgang að sjálfri skýrslunni . Sé það ekki mögulegt , hefur ráðuneytið farið fram á upplýsingar um hvort Ísland komi fyrir í skýrslunni og þá að fá aðgang að þeim upplýsingum . Í þessu sambandi má minna á að árið 2007 var skipaður sérstakur starfshópur í ráðuneytinu til að skoða staðhæfingar um að loftför sem grunur lék á að hafi verið notuð í meintu fangaflugi um íslenskt svæði . Hópurinn skilaði skýrslu í nóvember 2007 þar sem fram kom að flugvélar sem kunna að hafa tengst meintu fangaflugi hefðu haft viðkomu á Keflavíkurflugvelli og Reykjavíkurflugvelli á tímabilinu september 2001 til júlí 2007 . Í skýrslunni kom fram að utanríkisráðuneytinu var ekki kunnugt um ferðir flugvéla um íslenska lofthelgi með fanga eða meinta hryðjuverkamenn sem hvorki nytu verndar né meðhöndlunar samkvæmt alþjóðasáttmálum . Ekki hefði verið sótt um yfirflugs - eða lendingarleyfi fyrir slíkar vélar . Ljóst mætti vera að fangaflutningar um íslenska lofthelgi sem ekki samræmdust alþjóðalögum og skuldbindingum Íslands , væru í óþökk íslenskra stjórnvalda . Stjórnvöldum væri ekki kunnugt um að það hefði átt sér stað , enda myndu þau aldrei samþykkja slíkt flug .